
Sülysáp Város Önkormányzata

Polgármesterétől

2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS

Szám: S/3254-9/2017
Előterjesztés elkészítésének időpontja: 2017. május 18.

Előterjesztést készítette: Mezei Őrszolgálat / Kántor Erzsébet testületi ügyintéző 
Előterjesztést jóváhagyta: dr. Tóth Krisztina jegyző
Előterjesztést véleményezi: PVB
Döntés módja: nyílt szavazás, egyszerű szótöbbség 

Mellékletek: Beszámoló (ET-hez csatolva)
E L Ő T E R J E S Z T É S

Sülysáp Város Önkormányzata Képviselő-testületének

2017. május 25-én tartandó munkaterv szerinti ülésére

5. napirendhez

Tárgy: Beszámoló a Mezei Őrszolgálat 2016. évi tevékenységéről 
Tisztelt Képviselő-testület!

Sülysáp Város Önkormányzata a 16/2013. (XI. 26.) önkormányzati rendeletével döntött a mezei őrszolgálat létesítéséről és működéséről. A mezőőrség feladata a Sülysáp város közigazgatási területéhez tartozó termőföldek – ide nem értve az erdőt, a halastavat – őrzése, a termőföldeken levő, illetve ahhoz tartozó termények és termékek, felszerelések, eszközök, haszonállatok, továbbá mezőgazdasági építmények, egyéb művelési ágú ingatlanok, földmérési jelek védelme, az illegális hulladéklerakó helyek kialakulásának megakadályozása és a külterület közrendjének és közbiztonságának erősítése.
Az Önkormányzat az említett feladatok ellátására két főt alkalmaz. A mezőőrök – a folyamatos ellenőrzés biztosítása céljából – többnyire eltérő szolgálati időbeosztásban dolgoznak.
Kérem a 2016. évi tevékenységükről szóló beszámoló szíves megtárgyalását és elfogadását.

…/2017. (V. 26.) ÖKT határozati javaslat

Sülysáp Város Önkormányzatának Képviselő-testülete a Mezei Őrszolgálat 2016. évi tevékenységéről szóló beszámolót elfogadja.
Határidő: azonnal

Felelős: polgármester

Sülysáp, 2017. május 18.

Horinka László s.k.


polgármester
BESZÁMOLÓ 
Sülysáp Város Önkormányzata Mezei Őrszolgálatának
2016. évi munkájáról
A 2017-es év folyamán a mezőőri szolgálatok továbbra is heti 40 órás munkaidőben működött változó beosztással, melyet a Polgármesteri Hivatal előzetesen jóváhagyott. A munka sokszor hétvégén, éjszaka vagy a hajnali órákban zajlott. 
Kéthetente a rendőrséggel közös szolgálatot láttunk el, a rendőrökkel szoros munkakapcsolatot alakítottunk ki. A helyi körzeti megbízottal szinte napi kapcsolatban vagyunk. Ebben az évben a rendőrség többször kérte a segítségünket általuk megközelíthetetlen helyekre való bejutásuk segítésében, és bizonyítékok keresésében is. 

A tavalyi évben segítettük a helyi állatorvost az eboltás lebonyolításában.

A piacfelügyelő hiányzása estén piacfelügyeletet láttunk el.

Telefonos bejelentés esetén, ha intézkedésre volt szükség, azonnal a helyszínre tudtunk menni. A folyamatos ellenőrzéseknek köszönhetően egyre kevesebb alkalommal érkezett bejelentés.
Naponta, kb. 50-100 kilométert jártunk be, amely többnyire gépkocsival történt, de sokszor gyalogosan is közlekedtünk.

A szolgálatok alkalmával a következő intézkedések történtek: 

Január hónapban többször tapasztaltunk falopást a csillagvizsgáló mögötti önkormányzati területen, valamint a leürítő mögötti erdőben, itt kisebb irtást végeztek az elkövetők. A csillagvizsgáló bejáratánál elhelyezett kamera felvételén jól látható milyen járművel követték el a szabálysértést, a jármű rendszáma is beazonosítható. Az említett két területet visszatérően ellenőriztük és figyeltük az autó mozgását is.
Február hónapban folyamatos járőrszolgálatot láttunk el a külterületi bűncselekmények megelőzése érdekében. Február 25-én a Nagykátai Rendőrkapitányság rendőreivel, valamint a Készenléti Rendőrség Légirendészetével teljesítettünk szolgálatot, melynek során a Sülysáp és Kóka közötti akácerdőben falopáson tetten értünk 3 fő tápiószecsői elkövetőt, akikkel szemben a továbbiakban a rendőrség folytatatta le a büntetőeljárást.
Március hónapban több alkalommal igazoltattunk külterületen mozgó személyeket, de egy esetben sem merült fel sem szabálysértés, sem bűncselekmény elkövetése. Folyamatosan végeztünk figyelőszolgálatot a Dózsa György út végében található homokbányánál, mivel több alkalommal érkezett hozzánk bejelentés motorosokról, akik zavarták a környékben lakók nyugalmát. Ellenőrzéseink során nem találkoztunk motorosokkal. 
A hónap elején a sülysápi rendőrőrs munkatársaival közös külterületi akcióban vettünk részt, melynek során a Sülysáp és Kóka közigazgatási területén lévő erdőben egy fő elkövetőt értünk tetten falopáson. Az elkövetővel szemben a rendőrség intézkedett.
Március 23-ai járőrszolgálat során, Jakabszálláson több nagytestű, közterületen felügyelet nélkül hagyott kutyával találkoztunk, melyek gazdája egy közelben lakó férfi volt, akivel szemben 5.000,- Ft helyszíni bírság került megállapításra.

Április hónapban a járőrszolgálataink alkalmával semmilyen rendkívüli eseményt nem tapasztaltunk.

Május hónapban az olyan területek feltérképezését tűztük célul, melyek a lopásoknak nagyobb mértékben vannak kitéve, ilyenek a kukorica és napraforgóvetések. Felvettük a kapcsolatot egyes földtulajdonosokkal, de sem szabálysértésről, sem bűncselekményről nem tettek bejelentést. 
Június hónapban figyelmünket elsősorban a szalma, széna és lucernabálák eltulajdonításának megakadályozására fókuszáltuk. Június 2-án ismét közös akciószolgálatot végeztünk a Nagykátai Rendőrkapitányság, a Készenléti Rendőrség Légirendészeti Parancsnokság, valamint a helyi erdészeti szolgálatok munkatársaival, melynek során egyéb intézkedésre nem kerület sor.

Július hónapban igyekeztünk a tőlünk telhető módon mindenhol megőrizni a termést. Sajnos a tanyákon megszaporodott a lopások száma, egy esetben egy gazdát is megtámadtak, aki 8 napon túl gyógyuló sérüléseket szenvedett.

Augusztus hónapban a sülysápi rendőrőrs állományának csökkenése miatt több közös szolgálatot láttunk el, többnyire járőrautóval közlekedtünk, külterületi útjainkra vettük igénybe a saját járművünket. Egyik járőrözésünk alkalmával találkoztunk a területünkön szolgálatot teljesítő természetvédelmi őrökkel, a továbbiakban szorosabb együttműködést tervezünk kialakítani velük és a környékbeli települések mezőőreivel is. Örömmel tapasztaltuk, hogy sikerült a lopások számát visszaszorítani.
Szeptember hónapban megkezdődött a termények betakarítása, járőrözésünk során csak néhány esetben találkoztunk olyan személyekkel, akik illetéktelenül tartózkodtak a bejárt területen. Egy esetben kaptunk bejelentést kukoricalopásról. Bár a bejelentés jogos volt, véleményünk szerint az eltulajdonított kukorica mennyiségét a tulajdonos túlértékelte. 

Október hónapban egy esetben találkoztunk a levágott kukoricatáblán egy személlyel, aki a lehullott csöveket szedegette. A tulajdonos engedélye nélkül ezt sem tehette volna meg, erre felhívtuk a figyelmét és a területet elhagyta. Tapasztalatunk alapján az előző évekhez képest csökkent a lopások száma. Október hónapban már látható volt a tél közeledte, mert az utak mellett fakivágásra utaló nyomokat találtunk, tetten érni viszont senkit nem sikerült. 
November hónap elején ismét közös szolgálatot teljesítettünk a Nagykátai Rendőrkapitányság, az erdészet és a környező települések vadásztársaságainak képviselőivel.

December hónapban Sülysáp közigazgatási területén folytattunk járőrözést, semmilyen rendkívüli esemény nem történt.

Elmondhatjuk, hogy az emberek ismernek minket, bizalommal fordulnak hozzánk, visszajelzéseik szerint nagymértékben csökkentek a tulajdon elleni szabálysértések az illegális szemétlerakások, a falopások, terménylopások, vetések letaposása, károsítása is.

Sülysáp, 2017. május 16.

A mezei őrszolgálat részéről:


Dolányi Tibor
Konda Tibor

